Vejle Boldklub har hentet 19-årige Diego Medivil og 22-årige Mario Alvarez på to-årige kontrakter.

Vejle Boldklub har for tiden travlt med at udbygge en smal trup til 1. division, og nu har de hentet to nye spillere ind.

De to colombianere Diego Medivil og Mario Alvarez, der begge spiller i offensiven, har begge skrevet to-årige kontrakter med klubben. Sportschef Sten Thychosen er glad for de nye spillere.

- Mario Álvarez er en angriber, og det vi så i lørdagens træningskamp mod FCK var interessant. Selvom han var syg og lige landet i Danmark, var vi tilfredse, og han er en spiller der bliver spændende at følge. Han sparker godt til bolden og har et lavt tyngdepunkt, og så vender han godt. Mario er langt fra færdigudviklet som fodboldspiller og vi ser frem til at præge hans udvikling i de kommende år, siger Thychosen ifølge klubbens hjemmeside.

- Diego så vi også an i kampen mod FCK, hvor han kom ind til det sidste kvarter. De egenskaber vi så, har han understreget i løbet af træningerne i denne uge. Diego Mendivil er en højrebenet kantspiller med spidskompetencer i farten. Han er lige et par år yngre end Mario og skal vende sig til det land han er landet i. Det er en spiller, vi skal udvikle på og ham vil vi vurdere på sigt, men potentialet er til stede, det kan vi se, siger Steen Thychosen.

Vejle åbner sæsonen med en hjemmekamp mod nyoprykkede Fremad Amager.